		
Contigo Navarra-Zurekin Nafarroa talde parlamentarioak aurkeztutako 11-25-PES-00361 galdera idatziari dagokionez, Hezkuntzako kontseilariak honako hau ematen du:
Hezkuntza, Lanbide Heziketa eta Kiroletako Ministerioak Nafarroako Gobernuko Hezkuntzako kontseilariaren kabineteari jakinarazi zion ministerioak berak eta Errege Etxeak erabaki zutela Nafarroara etortzea, Nafarroako Foru Komunitateko lanbide-heziketako ikastetxe batean egiteko Espainiako LHko ikasturtearen hasiera-ekitaldia, urtero leku desberdinean egiten baita ikastetxeek egiten duten lana goratzearren. 
Espainiako Konstituzioaren atariko tituluaren 1. artikuluaren 3. apartatuak honela dio: “Espainiako estatuaren forma politikoa monarkia parlamentarioa da”. Nafarroako Gobernuak errespetatu egiten du Espainiako Konstituzioa; eta legeak, baita Lege Nagusia ere, betetzera eta betearaztera behartuta dago. 
Urriaren 3an, Irunberriko Ikastetxe Integratu Politeknikoan egin zen Lanbide Heziketako 2025/2026 ikasturtearen hasierako ekitaldi ofiziala, eta bertan izan ziren Letizia erregina; Pilar Alegría, Hezkuntza, Lanbide Heziketa eta Kiroletako ministroa; eta María Chivite, Nafarroako Gobernuko lehendakaria. Bertara joanda, ordezkatuta zeuden erakundeek aitortza egin zioten Nafarroako erreferentziazko zentro horretako hezkuntza-komunitateak egindako lanari, bai eta Hezkuntza Departamentuak XXI. mendeko ziklo eta ikasketa propioen prestakuntza-beharretara egokitutako lanbide-heziketako azpiegitura berriak berritzeko eta eraikitzeko egindako ahaleginari ere; eta gainera, Nafarroako Foru Komunitatea zoriondu nahi izan zuten, Lanbide Heziketa Antolatu eta Integratzeari buruzko martxoaren 31ko 3/2022 Lege Organikotik eratorritako LH Dual berria ezarri eta hedatzeko orduan Espainian izan duen lidergoagatik.
Iruñean, 2025eko azaroaren 4an
Hezkuntzako kontseilaria: Carlos Gimeno Gurpegui

